Dr. M.J. du Plessis Gereformeerde Kerk Bellville Datum: 16 Januarie 2005 (aand)
Sing vooraf: Skrifberyming 19-1:1 (xx); Skrifberyming 5-3:2 (xx)
Skriflesing: 1 Korintiërs 5
Teks: Kategismus Sondag 28. 1 Korintiërs 5: 7, 8
... want ook ons Paaslam is vir ons geslag, naamlik Christus.
Laat ons feesvier. Die Pasga is geslag ‑ naamlik Christus. Dit klink vir u vreemd dat 'n Nuwe Testamentiese gemeente so‑iets kan sê. Ons kan, want God skryf dit self hier neer in sy Woord.
Ons gee vandag in hierdie preek aandag aan die volgende sake:
1. Die Pasga en die Nagmaal.
2. Die versekering en vermaning van die Here in die Nagmaal.
3. Die verkwikking van die Here deur die Nagmaal
Dit gaan daaroor dat die Pasga 'n verlossingsfees was.
Dit was 'n fees wat die Jode daaraan moes herinner dat hulle slawe was, wat magteloos in die greep van 'n ander volk vasgevang gesit het.
Daar was vir hulle geen ander toekoms of vooruitsig as om slawe te bly vir solank as wat hulle as volk sou bestaan nie.
Toe verlos die Here hulle. Nie net sommer 'n gewone verlossing nie.
Met wonders en plae het die Here ingegryp in die geskiedenis en hierdie slawevolk vrygemaak.
Hy het hulle daarna in 'n eie land, wat Hy toe al eeue lank aan hulle beloof het, gaan vestig. Hier het hulle as Godsvolk gewoon.
Hierdie gebeurtenis waar hulle uit slawerny vrygeraak het tot 'n eie volk onder God se heerskappy, word met die Pasga gevier.
Dit was 'n groot Godsdiensfees, en dit was ook 'n volksfees.
Die was 'n verlossingsfees van blydskap en vreugde.
U kan nou net dink hoe belangrik dit vir hulle was, en met hoeveel entoesiasme hulle ook elke keer hierdie fees gevier het.
Die belangrike is dat hierdie Paasfees (Pasga) profeties gewys het na die komende verlossing deur Jesus Christus.
Die Nuwe Testament openbaar in hierdie gedeelte dat die Pasga oorgegaan het in die kruisiging van die Here Jesus Christus.
En, belangrik, dat ons die vervulling van die Pasga met dieselfde vreugde en entoesiasme moet benader as wat die Jode die Pasga benader het.
Die Nuwe Testamentiese Kerk is dus niks armer as wat die Ou Testamentiese Godsvolk was nie.
Ons vier die Nagmaal waardeur God ons weer verseker dat Hy sy Seun gegee het as die Enige Offerlam wat geslag is vir ons sondes.
Daarom het die Nagmaal dieselfde boodskap as die Pasga:
Deur die Nagmaal vermaan en verseker die Here ons.
Deur die Nagmaal voed en verkwik die Here ons.
Deur die Nagmaal word ons verlig en gelei.
Kom ons kyk na wat die Here ons verseker.
Die aand toe die Nagmaal ingestel is, Het die Here ons verseker dat sy liggaam vir elke ware gelowige gebreek word, en dat sy bloed vir ons gevloei het, sodat ons met God versoen kan word ‑ tot volkome vergifnis van al ons sondes.
Daarmee het die Here openbaar dat in sy kruisiging, net soos met die Pasga, 'n baie groot verlossingsdaad werklikheid word.
Dit is 'n verlossingsdaad wat so groot is dat nie een van ons dit werklik kan begryp nie.
In daardie opsig oortref dit die Pasga baie ver.
Die ooreenkoms is wel dat, soos wat die Here tydens die instelling van die Pasga 'n volk verlos het, Hy deur die kruisiging van Jesus Christus 'n uitverkore mensdom verlos het.
Die vermaning wat hiermee saamgaan, is dat ‑ omdat die Here ons verseker dat ons nou sy eiendom is tot in ewigheid ‑ ons moet leef as dienaars van God die Allerhoogste. Ons moet leef in die teken van mense wat anders gemaak is ‑ ons is nie meer mense van die sonde nie, maar Christene wat nuut gemaak is, en wedergebore is tot 'n heilige lewe.
3. Die verkwikking van die Here deur die Nagmaal.
Dis moeilik om met iets te werk waarvan jy nie sigbare bewyse het nie. Ons weet ons is uitverkies en verlos, maar ons is nog steeds in hierdie lewe.
Ons kan die Here nie sien nie, want Hy is Gees.
Ons sien hierdie wêreld wat vol sondes is, terwyl ons van die volmaakte hiernamaals niks fisies kan sien nie.
Hoe kan ons die ander dinge sien en verstaan?
Dit is waar die Nagmaal inpas. Die Here voed met die Nagmaal weer ons geloof.
Die Nagmaal bied aan ons die tekens van brood en wyn waarmee die volheid van Christus se liggaam en bloed aan ons voorgehou word.
Daarmee wil die Here sê dat jy niks van Christus mis wat vir jou saligheid nodig is nie.
Die volle kruisverdienste van Jesus Christus is tot jou volkome verlossing.
Brood en wyn was in die Nuwe Testamentiese tydperk 'n hele maaltyd.
Daarom is die bedoeling van die Nagmaal dat die Here Jesus Christus ons aan 'n tafel met 'n volledige maaltyd voed ‑ maar nie ons liggame nie: Ons siele.
Hy voed ons sodat ons die swakheid van ongeloof kan beveg, omdat ons weer innerlik nuwe krag gevind het.
Die bedoeling van die maaltyd is dat ons moet besef dat wanneer ons eet, die kos wat ons eet ons liggame sterk maak.
Net so maak die verlossing in Christus ons geloof sterk.
Die verlossing van die Here Jesus Christus is deel van my hele bestaan as mens.
Dit word in die maaltyd uitgebeeld.
Daar staan baie plekke in die Bybel dat ons een is met Christus.
Ons is bv. in Christus uitverkies.
Ons is in Christus verlos.
Ons is in Christus geheilig.
Die Nagmaal vat al hierdie dinge saam en leer dat ons volkome in die verlossing van Christus inbegrepe is. So seker as wat ons eet en drink aan die tafel, so seker is ons verlos.
Die Nagmaal leer ook dat ons deur een Gees geregeer word.
Die Gasheer, Jesus, is in sy Gees saam met ons, al sien ons Hom nie.
Die Nagmaal leer dat ons een saligheid met mekaar deel.
Dis hoe ons getroos word deur hierdie sakrament waar ons almal deelneem aan iets sigbaars in die kerk.
Weet u waarom die Here ons altyd weer Nagmaal laat vier (Trouens dis 'n opdrag!)?
Enersyds is dit om ons geloof weer op te skerp.
Maar dis ook om ons op te skerp om hierdie kosbare geloof en verlossing reg te gaan toepas in ons lewens.
Nagmaal behoort die gemeente in sy geheel so onder die indruk te bring van ons verlossing en ons heiligheid in die Here, dat ons oor mekaar waak:
Waar ons sien dat een van ons medegelowiges uitsak, behoort ons hom dadelik te bemoedig en aan te help om nie in sy geloof te verslap nie.
Die vernuwing van ons geloof behoort ook weer 'n nuwe aggressie teen die sonde by ons wakker te maak. 'n Mens behoort nie met die sonde geduld te hê nie.
As ons weer Nagmaal vier, vier ons dit as verlossingsfees, met dieselfde vreugde as wat ou Israel die Pasga gevier het. En ons ontvang weer van nuuts af die vrede van God in die wete dat ons deur Christus van al ons sondes vrygespreek word, en tot volmaaktheid vernuut word in Christus.
Kom ons lees kategismus Sondag 28 saam.
(a)Joh 6:35, 40, 47, 48, 50, 51, 53, 54. (b) Joh 6:55, 56. (c) Ef 5:29, 30; 3:16; 1 Kor 6:15; 1 Joh 3:24; 4:13. (d) Kol 3:1; Hand 3:21; 1 Kor 11:26. (e) Joh 6:57; 15:1-6; Ef 4:l5, l6.